Nog seksklagtes kom dalk teen ‘Rhodes-verkragter’Die Rhodes-gedenkteken in Kaapstad Foto: Pixabay Die beweerde reeksverkragter het Dinsdag in die Wynberg-landdroshof verskyn. Die 35-jarige verdagte se veelvuldige identiteite het hom gehelp om die polisie ŉ ruk lank te ontduik totdat hy uiteindelik in Maart vanjaar in hegtenis geneem is. Sy regspan het die hof Dinsdag versoek om die staat opdrag te gee om ŉ besluit te neem oor watter bykomende aanklagte teen hom ingedien sal word. Die verdagte word tans positief verbind met vyf aanklagte van verkragting, maar meer aanklagte teen hom word verwag. Hy staan ook tereg op aanklagte van ontvoering en roof. Die verdagte, wie se naam nie genoem mag word totdat hy gepleit het nie, is naby die UK-kampus en die Rhodes-gedenkteken in hegtenis geneem nadat hy vroue glo ontvoer, verkrag en hul selfone gesteel het. Die polisie het die verdagte glo opgespoor deur ŉ sein van een van die gesteelde selfone. Die verdagte sal in aanhouding bly totdat hy op 21 Julie weer in die hof sal verskyn.